OKRESNÁ PROKURATÚRA KOŠICE II 
Mojmírova 5, 040 46 Košice 1	

Číslo: 2 Pv 595/16/8803-11	Košice II 26.01.2017 
EEČ: 2-64-133-2017
U Z N E S E N I E
Trestná vec:	obv. XXXXX
Trestný čin:	prečin: krádež podľa § 212 odsek 2 písmeno f, odsek 3 písmeno b Trestného zákona
Rozhodol: 	prokurátorka Okresnej prokuratúry Košice II 
Podľa § 215 odsek 1 písmeno e Trestného poriadku zastavujem trestné stíhanie obvinenej:  
XXXXX
dátum narodenia: XXXXX
miesto narodenia: XXXXX
rodné priezvisko: XXXXX
trvalé bydlisko: XXXXX XXXXX, Slovensko
väzba: nie
ktorá je trestne stíhaná pre trestný čin:
-	prečin: krádež podľa § 212 odsek 2 písmeno f, odsek 3 písmeno b Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
 - v Košiciach v OC Kaufland na ul. Toryskej dňa 21.10.2016 asi o 20:20 hod na predajnej ploche si vložila do svojej tašky potraviny, zeleninu a ovocie v celkovej hodnote 7,52€ a následne prešla cez pokladničnú zónu bez zaplatenia, čím takto pre spoločnosť Kaufland Slovenská republika, v. o. s. spôsobila škodu vo výške 7,52€, pričom uvedeného skutku sa dopustila potom, čo bola rozhodnutím OO PZ XXXXX západ v blokovom konaní č. bloku XXXXX zo dňa 28.07.2016, ktoré nadobudlo právoplatnosť dňa 11.08.2016 postihnutá za priestupok a trestným rozkazom Okresného súdu XXXXX II sp. zn. XXXXX zo dňa 31.08.2016, právoplatným dňa 31.082016 odsúdená pre prečin  krádeže podľa § 212 ods. 2 písm. f/ Trestného zákona

lebo obvinená nebol v čase činu pre nepríčetnosť trestne zodpovedná.

Odôvodnenie:
Uznesením povereného príslušníka PZ Okresného riaditeľstva PZ v Košiciach, Obvodné oddelenie XXXXX Západ, sp. zn. ORP-XXXXX zo dňa 22.10.2016 bolo podľa § 199 ods. 1 Trestného poriadku začaté trestné stíhanie a súčasne podľa § 206 ods. 1 Trestného poriadku vznesené obvinenie XXXXX pre prečin krádeže podľa § 212 ods. 2 písm. f/, ods. 3 písm. b/ Trestného zákona pre skutok, ako je uvedený vo výrokovej časti tohto uznesenia.

 	Obvinená priznala spáchanie skutku. Uviedla, že je v zlej finančnej situácii, po zaplatení účtov jej nezostávajú  peniaze na potraviny a takýmto spôsobom to chcela riešiť.

	Priznanie obvinenej bolo objektivizované jednak výpoveďou svedkyne XXXXX ako aj listinnými dôkazmi a záznamom z kamerového záznamu.

	Svedkyňa XXXXX, ktorá pracuje ako detektív v prevádzke OC Kaufland na ul. Toryskej vo svojej výpovedi uviedla, že počas svojej služby zaregistrovala pani XXXXX ako si naložila tovar z oddelenia zeleniny, potom prešla uličkou s vínami a na oddelení mäsa si pýtala nejaký mäsový výrobok.  Keď potom prechádzala cez pokladničnú zónu, tak zaplatila iba za rožky, ktoré mala v ruke. Preto ju vyzvala, aby vyložila ostatný tovar, čo aj urobila. Po spísaní oznámenia, privolala políciu.

	Konaním obvinenej vznikla poškodenej spoločnosti OC Kaufland na ul. Toryskej v Košiciach škoda v o výške 4,25€, pretože časť tovaru bola vrátená. Suma bola v plnej miere uhradená. Túto skutočnosť potvrdila vo svojej výpovedi svedkyňa-poškodená XXXXX.

	Súčasťou vyšetrovacieho spisu je aj zápisnica o obhliadke miesta činu spolu s fotodokumentáciou, úradné záznamy o vzhliadnutí  kamerového záznamu.

	Obvinená XXXXX bola uznesením Okresného súdu XXXXX II sp. zn. XXXXXo dňa 24.10.2016 v spojení s uznesením Krajského súdu v Košiciach sp. zn. XXXXX zo dňa 30.11.2016 vzatá do väzby z dôvodov uvedených v § 71 ods. 1 písm. c/ Trestného poriadku. Väzba začala plynúť dňa 21.10.2016.

	Na základe informácie o zdravotnom stave obvinenej poskytnutej jej obhajcom XXXXX, bol do konania uznesením vyšetrovateľa PZ zo 04.01.2017 pribratý znalec z odvetvia psychiatrie na vyšetrenie duševného stavu obv. XXXXX.

Zo záverov tohto znaleckého posudku vyplýva, že obvinená je duševne chorá, trpí na psychotické ochorenie, a to paranoidnú schizofréniu. Zároveň u nej ide o sekundárne nadužívanie alkoholu. V dôsledku tohto ochorenia, bola jej schopnosť v čase spáchania trestného činu, rozpoznať nebezpečnosť svojho konania,  ako aj schopnosť ovládať svoje konanie vzhľadom na spáchaný skutok vymiznutá. Obvinená vo vzťahu ku trestnej činnosti nevedela ovládať svoje konanie a nevedela rozpoznať jeho následky. Jej konanie v inkriminovanej dobe bolo motivované vážnou duševnou chorobou. Znalkyňa doporučuje nariadiť obvinenej ochranné psychiatrické liečenie ambulantnou formou. Znalecký posudok bol vypracovaný dňa 09.01.2017.

	Na základe záverov tohto  znaleckého posudku bola obvinená XXXXX uznesením prokurátorky sp. zn. XXXXX zo dňa 11.01.2017 podľa § 79 ods.1, ods.4 Trestného  poriadku prepustená z väzby na slobodu. 

Podľa § 215 ods. 1 písm. e/ Trestného poriadku prokurátor zastaví trestné stíhanie, ak obvinený nebol v  čase činu pre nepríčetnosť trestne zodpovedný. 

S poukazom na vyššie uvedené skutočnosti bolo potrebné rozhodnúť tak, ako  je to uvedené vo výrokovej časti tohto uznesenia.
   
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Bernátová 
prokurátorka